Parc Sagunt I s'ampliarà cap al sud amb un total de 650.000 metres quadrats
11 de setembre 2018

![](/media/tuwhqkiv/40_c_captura-001_01.jpg)  

  

El president de la Generalitat Valenciana, Ximo Puig, ha donat a conéixer hui en el discurs d'obertura del Debat sobre l'Estat de la Comunitat que el parc industrial i logístic Parc Sagunt I ampliarà la seua superfície cap al sud, entre la carretera CV-309 i la V-21, amb un total de 650.000 metres quadrats. Esta ampliació equival al 20% de la superfície que actualment ocupa Parc Sagunt I i respon de manera ràpida a la demanda d'empreses per instal·lar-se al parc.

  

Esta ampliació que va nàixer com a iniciativa de l'Ajuntament de Sagunt, suposa una alternativa ràpida a Parc Sagunt II, ja que segons l'alcalde de Sagunt, Quico Fernández, “**s'aprofiten totes les infraestructures que té la primera fase del parc i es podria assegurar el subministrament elèctric i d'aigua**”. Amb això, ha matisat l'alcalde, no es paralitza la segona fase del parc, sinó que l'ampliació “**es convertix en l'alternativa viable per a oferir sòl industrial amb major celeritat**”. En concret s'ha plantejat des del departament d'Urbanisme una modificació del Pla General que suposa la re classificació per a sòl industrial de sòl no urbanitzable comú entre Parc Sagunt I i el terme municipal de Puçol.

  

Per a Fernández, esta és una notícia importantíssima perquè ampliar Parc Sagunt I “**és una mesura que permetrà fer de pont entra la primera i la segona fase del parc”, fase que, segons ha explicat, “seguix avant però amb processos més llargs, per la qual cosa no podem perdre l'oportunitat d'atraure empreses al més prompte possible**”.

  

Per a desenvolupar este espai, l'alcalde ha declarat que s'ha de signar un conveni entre l'Ajuntament de Sagunt i la Generalitat per a arbitrar la figura d'agent urbanitzador, ja que haurà d'haver-hi una coordinació entre ambdues administracions. Segons Fernández, el projecte d'ampliació no solament suposa l'avantatge de poder disposar de sòl industrial més prompte “**sinó que a més ajudarà a millorar les connexions de tot el polígon i del port marítim de Sagunt, en concret la connexió directa amb la V-31, que era un dels temes que estaven pendents**”.

  

Fernández ha declarat que si en les pròximes setmanes “**ens posem d'acord en la manera de plantejar l'ampliació, cosa que ja s'està estudiant, en dos anys disposarem de sòl per a noves empreses, fet que consolidarà Parc Sagunt com una de les principals zones logístiques del Mediterrani i d'Europa**”, fins i tot ha vaticinat que es podrien quedar tales. Fernández ha recordat la magnífica situació geoestratègica del parc i que en estos moments “**tot l'àmbit de la logística està movent molt l'economia mundial**” pel que ha declarat que estar ben situats “**és una garantia per a un pol d'atracció d'empreses i de creació d'ocupació**”.

*   [](http://www.facebook.com/sharer.php?u=https://aytosagunto.es/va/actualitat/parc-sagunt-i-s-ampliara-cap-al-sud-amb-un-total-de-650-000-metres-quadrats/ "Facebook")
*   [](http://twitter.com/share?url=https://aytosagunto.es/va/actualitat/parc-sagunt-i-s-ampliara-cap-al-sud-amb-un-total-de-650-000-metres-quadrats/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/parc-sagunt-i-s-ampliara-cap-al-sud-amb-un-total-de-650-000-metres-quadrats/ "Linked In")
*   [](mailto:?body=https://aytosagunto.es/va/actualitat/parc-sagunt-i-s-ampliara-cap-al-sud-amb-un-total-de-650-000-metres-quadrats/)